Bestuur somerparasiete só - KLK
Bestuur somerparasiete só
Die somerseisoen is om die draai en veeprodusente moet nou reeds 'n behoorlike bestekopname van hul kuddes se gesondheid doen om voorsorg te tref teen skadelike somerparasiete wat liefs op 'n veilige afstand gehou moet word.
Die daarstelling van 'n doeltreffende parasietbestuursprogram om die bose kringloop van inwendige en uitwendige parasiete hok te slaan, is sekerlik dié belangrikste hulpmiddel om kudde- en finansiële verliese te voorkom. So 'n bestuursplan verg baie deeglike beplanning, verkieslik in oorleg met 'n veearts en/of kundige op die gebied van parasiete.
Hoewel baie veeprodusente selde aan somerparasiete dink wanneer die temperature gedurende die wintermaande onder vriespunt draai, is dit juis waar hulle die fout maak. Dr Johan van Rooyen is 'n veearts by Steynsburg Dierehospitaal. Hy spesialiseer in kleinveegesondheid en glo dat dit uiters belangrik is om vroegtydig voorsorg teen parasiete te tref, omdat dit feitlik 'n uitgemaakte saak is dat somerparasiete weer gaan kop uitsteek.
Een van die vernaamste siektes wat geweldige skade onder veekuddes sowel as wilde herkouers kan aanrig, is Slenkdalkoors.
Dr Van Rooyen sê dat die virus nes Ebolavirussiekte (Ebola) en Kongokoors, spontane bloeding kan veroorsaak wat tot inwendige bloeding, asook lewerskade, breinskade, aborsie en abnormale lammers kan lei. Hy som die gevolge van die virussiekte wat deur muskietbyte oorgedra kan word, so op: "Alle soogdiere is vatbaar en uitbrekings kan tot aborsies en vrektes lei.
Om Slenkdalkoors te voorkom, moet speenlammers en -kalwers met Clone 13 ingeënt word of 'n lewendige entstof moet in nie-dragtige diere alleen gebruik word. Immuniseer volwasse diere jaarliks indien daar 'n hoë risiko vir die siekte bestaan. Die entstof verleen binne twee weke immuniteit, maar die praktiese probleem is dat wanneer 'n uitbreking rugbaar word, daar gewoonlik 'n groot vraag na die entstof ontstaan.
Nog 'n kalant waarmee streng rekening gehou moet word, is haarwurm (Haemonchus contortus), wat eintlik maar net 'n rondewurm is wat die bloed van herkouers suig. Dit kom in 'n mindere mate by bokke voor, hoewel hulle baie vatbaar op weidings is.
Volgens dr Van Rooyen word die parasiet wêreldwyd as die belangrikste siekte en grootste parasietprobleem onder kleinvee beskou. "Dit bring nie net vrektes mee nie, maar ook 'n verlies aan produksie en reproduksie," sê hy. "Dit kan help om beeste eerste op weidings te laat vreet, aangesien dit van die larwes kan verwyder en die lading daarvan op skape kan verminder."
Haarwurm kom veral in die somerreënvalgebiede voor en is minder algemeen in die winterreënvalstreke. Die parasiet benodig gras om sy lewensiklus te voltooi en kom dus minder algemeen in bossieveld voor. Haarwurm kom in 'n mindere mate in droë streke voor, maar floreer op plekke waar hoë reënval aangeteken word.
Leer meer oor somerparasiete op AgriOrbit.
PreviousPrevious post:An update on the South African wool industryNextNext post:Vooruitsig vir Suid-Afrikaanse tafeldruif industrie in Asië